runetrust/blame-folketinget-dk huggingface dataset:
Mette Frederiksen (S), 2010-06-04:
Vi ønsker heller ikke at se danske børn omgivet af elektroniske fodlænker i hjemmet, for vi er fuldstændig overbeviste om, at når 12-årige, når 13-årige, når 14-årige rammes af kriminalitet og bliver involveret i handlinger, der ikke er ordentlige og rigtige, når børn mistrives og måske er omgivet omsorgssvigt eller sociale problemer, så vil vi faktisk gerne have et samfund, der hjælper de børn, og som sikrer, at de børn kommer godt i vej.
Keld Albrechtsen (EL), 2004-06-01:
Men sådan har man altså lavet reglerne i EU: Et mindretal kan godt tilsidesætte et flertal, og hvis der ikke er et stort flertal imod, kan Europa-Kommissionen selv vedtage disse godkendelser, som man også gjorde forleden, da man godkendte en majsplante til markedsføring.
Margrethe Vestager (RV), 2004-01-20:
Jeg håber meget, at den diskussion, vi har haft i dag, dels kan få folk udeomkring til at bidrage til diskussionen og give input og ideer til, hvad der skal til, for at området bliver stadig mere velfungerende, dels håber jeg, at de bemærkninger, der er faldet i dag, gør, at vi får en konstruktiv forhandling om det, der måske engang bliver til en anbringelsesreform, med alle Folketingets partier.
Jens Kirk (V), 2008-12-17:
At jeg skal høre det ord fra en nordjyde, synes jeg også er meget mærkeligt, for man skulle jo ikke tro, at den samme nordjyde, hr. Bjarne Laustsen, har hørt om, at vi faktisk i Danmark er verdens lykkeligste folk, og lige ude i Ringkøbing er de allerlykkeligst i Danmark.
Mette Frederiksen (S), 2020-11-10:
Den flugter med nogle af de overvejelser, vi selv har, i forhold til noget omstillingspulje, både i forhold til den del af produktionsapparatet, som måtte kunne bruges til noget andet – jeg kender ikke omfanget af det, skal jeg skynde mig at sige – men jo også i forhold til de menneskelige kompetencer.
Bjarne Laustsen (S), 2019-02-05:
Så når Dansk Folkeparti lægger vægt på, at der er for hård en modregning, skal man da se på det lige såvel som på det, jeg noterede mig, om, at man da godt ville være med til at lave en ordning, der blev en delvis nedtrapning, sådan at man ved en nyordning ikke behøvede at trække sig helt ud af arbejdsmarkedet i de 3 år, men kunne arbejde delvis ved siden af.
Lene Espersen (KF), 2004-01-30:
Jeg kan da sagtens forstå, at hvis man i en ferieperiode eller på andre tidspunkter ønsker, at der er nogle helt specielle opgaver, som en udefrakommende skal varetage, det kunne f.eks. være en vagtopgave, og man derfor har brug for erhvervsmæssig assistance, så er det da klart, at de personer, som skal udøve den virksomhed, skal leve op til de krav, der er i lovgivningen.
Christine Antorini (S), 2009-12-01:
Det betyder, at hvis de har taget grundforløbet, er kommet ind på et hovedforløb og er ude i praktik på en virksomhed og virksomheden desværre er nødt til at dreje nøglen om, fordi der er en økonomisk krise – 6.000 unge står uden praktikplads – ved de, at de kan gøre uddannelsen færdig på skolepraktik, og at de har en garanti for, at de kan blive helt færdige med en fuldt faglært uddannelse.
Mette Frederiksen (S), 2021-05-18:
Vi har, synes jeg, nogle meget oplagte fordele i rigsfællesskabet med en kombination af meget høje klimaambitioner og den, kan man sige, fysiske tilstedeværelse af klimaforandringerne – desværre – i rigsfællesskabet til også at kunne være et udstillingsvindue på godt og ondt, hvad angår klimaforandringerne og den store globale interesse for de spørgsmål.
Hans Kristian Skibby (DF), 2021-10-12:
Jeg synes da, det ville være mere interessant, om ministeren ville give en garanti her fra Folketingets talerstol om, at de steder, hvor der vil komme en 4-procentsbødestraf i forhold til en virksomheds årsomsætning, skal det være ved de grove, gentagne tilfælde – punktum.
Peter Skaarup (DF), 1998-10-07:
Vi kan så vælge at gøre det, som der åbenbart ser ud til at være et flertal for her i dag, nemlig at løse situationen med våbenmagt og tro, at det hjælper noget, men vores indvending i Dansk Folkeparti er altså, at vi her taler om en borgerkrig, hvor det er stridende parter inden for et lands territorium, der ikke kan komme overens og begår den ene ulykkelige handling efter den anden.
Jørgen Estrup (RV), 1999-12-16:
Det er en finanslov, som sikrer en robust økonomi, som sikrer, at noget nær den afgørende sten i en velfærdsreform er lagt her ved indgangen til det nyt årtusind, og som i det hele taget bygger på langsigtede forlig på en række områder og derfor trækker linjer langt ind i det næste årti.
Peter Christensen (V), 2004-03-12:
Med hensyn til hvordan loven indrettes i forhold til klar besked over for virksomheder, kan jeg sige, at der ikke er nogen forskel på den måde, det skal gribes an på, sammenlignet med den måde, vi har vedtaget gælder for privatpersoner, hvilket Socialdemokratiet også stemte for.
Kirsten Brosbøl (S), 2008-11-19:
Det, jeg sådan lidt hører ministeren sige nu, er, at det er, fordi han har en bestemt metodik, og hvis det er på baggrund af en bestemt metodik, som han så specielt mestrer og derfor skal have en helt særlig bevilling på hele 7,5 mio. kr., så synes jeg da, at det kunne være spændende at høre, hvad det er, der er så fantastisk ved den metodik.
Helge Sander (V), 2003-10-22:
Det vil jeg også utrolig gerne drøfte, men også her vil jeg sige, at det jo har været genstand for mange drøftelser med de implicerede at få det gjort så præcist som muligt, og som jeg ved at fru Margrethe Vestager var opmærksom på, startede vi jo med de 10 principper, som jeg forelagde i et møde, hvor man - sådan som jeg husker det - sagde, at man ikke umiddelbart havde nogen bemærkninger til det, men ventede spændt på, hvordan det blev udformet i lovteksten.
Tom Behnke (KF), 2007-05-09:
Jeg havde egentlig ikke tænkt mig, at jeg ville have sagt noget, men den sidste bemærkning fra ordføreren får mig nu alligevel til at tage ordet, for jeg tror, der er noget, som ordføreren ikke er bekendt med eller opmærksom på, og det er, at når man laver tilfredshedsundersøgelser af den offentlige service, så viser det sig rent faktisk, at over 80 pct. af dem, der er i kontakt med den offentlige service – i nogle tilfælde over 90 pct. – er tilfredse eller meget tilfredse med den service, de får.
Karsten Lauritzen (V), 2012-01-17:
Når man kigger på alt det skriveri, der har været igennem de sidste par år om det her, lyder det for at være helt ærlig heller ikke til, at der er nogen partier i Folketinget, der egentlig synes, at det, vi har i dag, er helt perfekt; man er åben over for at lave det om.
Karen Ellemann (V), 2009-05-13:
Hertil kommer, at hvis lejeren kommer med en dokumentation, som kommunen kan acceptere, og som viser, at boligen er sundhedsfarlig, vil det da være fuldstændig spild af både tid og ressourcer at kræve, at kommunen skal gennemføre endnu en undersøgelse, inden den foretager sig noget.
Ole Vagn Christensen (S), 2004-11-26:
Som jeg forstod ministeren, så sagde han, at den ekstra fortjeneste, som inddrages, skal tilfalde den nationale reserve, og så vil jeg godt spørge hr. Thor Gunnar Kofoed: Er det det, der er sket, at de her uhensigtsmæssige kalvepræmier, der ligger, sådan set bliver overført til den nationale reserve, det vil altså sige, at det samlede støttebeløb til landbruget bliver mindre, og at der er noget, man kan tage stilling til?
Özlem Sara Cekic (SF), 2010-06-04:
Selv om vi siger, at man skal give folk penge, når de, når kalenderen viser den 20., mangler penge til at købe mælk til deres børn, kan man jo ude i kommunerne stadig væk arbejde for, at folk får et arbejde, og man kan da stadig væk gøre noget i sundhedsvæsenet for folk ved at nedbringe antallet på ventelisterne til psykiatrisk behandling.
Claus Larsen-Jensen (S), 2000-11-21:
Muren er væk, vi er på vej mod et helt, demokratisk Europa, de øst- og centraleuropæiske lande er igennem en skrap selvvalgt omstilling fra kommandoøkonomi til markedsøkonomi, fra etpartisystem til demokrati, fra gammel til ny teknologi og tilpasning til europæiske standarder og regler for at blive en del af Det Europæiske Fællesskab i EU.
Keld Albrechtsen (EL), 2000-11-21:
Så jeg ville altså være frygtelig glad, hvis jeg kunne få et svar på den henvendelse, jeg sendte til SF i sidste uge, om ikke vi kunne etablere et samarbejde på venstrefløjen om at presse regeringen, punkt for punkt, i de her forhandlinger, i stedet for bare at give regeringen mandat til at godkende alle disse ting.
Ole Stavad (S), 2005-10-12:
To spørgsmål til ministeren: Kan ministeren forklare mig, hvorfor det er så livsnødvendigt, at fordi man nedlægger Forbrugerministerrådet, så skal alt, hvad der vedrører de poster, der hidtil har knyttet sig til Forbrugerministerrådet, fjernes fra budgettet?
Sophie Hæstorp Andersen (S), 2010-11-16:
Vi siger jo netop, at der også findes andre træningscentre; der findes f.eks. et Center for Sundhed og Træning i bl.a. Middelfart, Skælskør og andre steder, som alle sammen hører under § 79, foreningsejede sygehuse, i sundhedsloven, og hvor man kan henvises til fra en læge, hvis man mener, man har behov for et intensivt træningsforløb.
Ole Birk Olesen (LA), 2021-09-09:
Vi har efterhånden stået her til finanslovsdebatter en del gange, hr. Rune Lund og jeg, og vi kan begge to huske, at det altid forløber på samme måde: Hr. Rune Lund fortæller om alle de mange ekstra milliarder, som Enhedslisten agter at bruge, og jeg sætter spørgsmålstegn ved klogskaben i det.
Peder Hvelplund (EL), 2022-02-04:
Den debat havde vi i øvrigt også med forslagsstillerne bag borgerforslaget, men det er klart, at borgerforslaget netop var en anledning til at få rejst hele den her debat og være med til at lægge et pres, så vi fik taget debatten og også konkret får handlet på det.
Bertel Haarder (V), 2011-03-02:
Når man har vænnet sig til den tanke, at det koster lidt for nogle, mere for andre, meget for nogle, tror jeg, at man vil holde det op imod de udgifter, man i øvrigt har til børn, til biler, til alt muligt andet, og så er det jo ikke uoverstigelige udgifter, vi taler om her, som overhovedet bør få nogen til at opgive ønsket om at få børn.
Per Clausen (EL), 2006-11-17:
Og hvad er forklaringen på, at Det Radikale Venstre forlod det fornuftige standpunkt, at public service-forpligtelser ligesom så meget andet offentligt i det her land kan finansieres via de bevillinger, der i øvrigt er på statens område, sådan at de bredeste skuldre bærer de tungeste byrder?
Ane Halsboe-Jørgensen (S), 2025-05-08:
Jeg mener, det er et ret grundlæggende princip – og det ved jeg også at min forgænger, hr. Peter Hummelgaard, har indskærpet, da han sad i min stol – at de indsatser, der bliver sat i gang for mennesker, ikke må gøre dem mere syge, end de er.
Vivi Kier (KF), 2010-01-21:
Og med hensyn til den præhospitale indsats – som er et frygteligt ord, vi har skabt, men der er jo ikke nogen af os, der kan finde på et bedre ord – vil jeg sige, at det hele jo skal ses i en sammenhæng, og i det øjeblik man er klar med de her nye sygehuse, hvor alle specialerne bliver lagt sammen, jamen så har man også en helt klar plan for, hvordan vi skaber tryghed i udkantsområderne.
Esben Lunde Larsen (V), 2012-05-10:
Jeg vil næsten anmode formanden om, om jeg kan få en ekstra kort bemærkning, for nu fik jeg intet svar på det spørgsmål, jeg stillede i min første bemærkning, nemlig helt konkret, hvad det er for et kriterium, der gør, at der er kommet vækst i Holstebro.
Mette Abildgaard (KF), 2016-01-14:
Her kan vi godt have en lille frygt for, at det kan være en for kort tidshorisont, og at det kan afholde nogle fra at byde, fordi det reelt kan betyde, at en potentiel erhverver skal have foretaget en investering i noget måske dyrt teknisk udstyr, inden man overhovedet ved, om man får den her tilladelse.
Rune Lund (EL), 2006-10-10:
Når det er sagt, så skal det understreges, at Enhedslisten er kritisk på den måde – jeg har været inde på det før – at selv om vi siger, at lande kan komme med, hvis de opfylder de to betingelser, så er det selvfølgelig sådan, at vi ikke kan anbefale et medlemskab.
Finn Sørensen (EL), 2013-05-14:
Men det siger jo også noget om, at så kan det jo ikke være den helt store katastrofe, hvis man nu vedtager det forslag, som Dansk Folkeparti har fremsat, og som Enhedslisten og ministerens eget parti tidligere var med til at fremsætte, om, at når kommunerne så begår fejl, skal de også have den der begmand eller dummebøde.
Lasse Haugaard Pedersen (S), 2024-11-21:
Det foreslås bl.a. at sætte udlændingelovens regler om gebyrfinansieret behandling af ansøgninger samt regler vedrørende adgang til oplysninger til brug for behandling af ansøgninger om opholdstilladelse i kraft for Færøerne og Grønland.
Kim Behnke (FP), 1998-12-08:
Det kunne man heller ikke blive enige om, og først efter mange timers natlige forhandlinger lavede man en eller anden aftale om, at når der er gået nogle år, skal hollænderen træde tilbage, så det kan give plads til en franskmand. Det viser, at det politiske overherredømme, den politiske styring af foretagendet, er alt for stor, og det er lige præcis det, Fremskridtspartiet vender sig imod.
Christian Juhl (EL), 2014-01-28:
Jeg vil gerne spørge, om det ikke også er o.k., når arbejdsgiverne forlanger en vis reserve af truckførere, af lastbilchauffører, af svejsere, sådan at der er nogen, der hurtigt og i en fart kan komme ind og tage det arbejde, hvis der skulle opstå noget.
Ole Vagn Christensen (S), 2010-05-31:
Jeg spurgte helt klart, om ikke det var sådan, at når man som ufaglært ikke kan blive opkvalificeret – og vi ved, der kommer flere at den slags situationer i fremtiden, hvor de ufaglærte job forsvinder – er alternativet at blive taber, altså hvis ikke man kan få lov til at få en opkvalificering.
Thomas Adelskov (S), 2005-06-09:
Regeringen har skrevet et fint bidrag til betænkningen, men i realiteten handler det jo om, at man også her havde en chance og en mulighed for at forankre nogle af de opgaver, der er på ligestillingsområdet og med hensyn til beskæftigelsesindsatsen, i den lovgivning, vi nu behandler.
Ellen Trane Nørby (V), 2019-05-02:
I den forbindelse vil jeg foreslå, at Lægemiddelstyrelsen anmodes om at indlede en dialog med brancheforeningen for virksomheder, der udvikler og markedsfører lægemidler til dyr i Danmark, Sverige og Norge, og på den måde kan vi få afdækket, om det er muligt at finde en løsning på frivillig basis, hvor producenterne påfører blindskrift på pakningerne for veterinærmedicin.
Poul Nyrup Rasmussen (S), 2001-03-21:
Jeg synes, det er interessant at bemærke, at informationssystemet, det såkaldte SIS, jo var medvirkende til, at vi fangede den norske nynazist i S-toget på et vist tidspunkt, netop fordi der var et dygtigt menneske i S-toget, og der var et informationssystem, som hurtigt kunne medvirke til at finde vedkommende.
Henrik Dam Kristensen (S), 2012-01-18:
Så vil jeg i øvrigt nævne, at Vejdirektoratet i mandags offentliggjorde en miljøundersøgelse af trængselsafgiften, som viser massive gevinster i form af markant bedre fremkommelighed på vejene for bilisterne, og desuden peger rapporten på, at der vil ske en reduktion af både luftforurening og støj fra trafikken.
Line Barfod (EL), 2005-04-21:
Så har Ombudsmanden været nævnt flere gange, og det er klart, at det er vigtigt med Ombudsmanden, men mange har ikke det overskud, der skal til, for at lave en formel klage til Ombudsmanden, eller mener, at de ikke får meget ud af, at de får medhold fra Ombudsmanden i, at der skulle have været partshøring, hvis det alligevel ikke fører til, at deres sag skal gå om, fordi dette ikke ville have ført til et andet resultat.
Bjørn Westh (S), 1997-12-09:
Det er derfor nødvendigt, at der løbende sker en vurdering af behovet for at opretholde bemyndigelser m.v., herunder arealreservationer, dels i de projekteringslove, som Folketinget har vedtaget, men som ikke er blevet fulgt op af anlægslove, dels i de tilfælde, hvor anlægsarbejder ikke er påbegyndt, selv om anlægslov er vedtaget.
Jens Hald Madsen (V), 1999-03-03:
Venstre er meget enig i de målsætninger, der er for miljørammen, fordi Venstre tager udgangspunkt i, at forurening ikke har grænser, og derfor skal løsning af globale miljøproblemer være hjælp til selvhjælp. Hvem erindrer ikke det tragiske syn, som vi alle sammen har mødt ved at se over på Østeuropa efter Murens fald, og som på mange måder har påvirket vores miljø som naboland? Men problemet ligger jo ikke i målsætningen for miljørammen, men det ligger vel mere i spørgsmålet om forvaltningen og koordineringen af disse miljøressourcer. Når man læser Rigsrevisionens rapport fra 1997 og efterfølgende statsrevisorernes notat fra 1998, og der er også kommet en rapport fra COWIConsult, ja, så må man spørge sig selv, om midlerne er anvendt på den mest effektive måde, og man kan vel også lige så godt spørge rent ud: Er der overhovedet nogen som helst koordinering mellem udviklingsministeren og miljøministeren? Derfor vil jeg sige til Socialdemokratiets ordfører, at Venstre bestemt glæder sig til at få endnu en debat om miljørammen og dens anvendelse og måden at koordinere det på, for spørgsmålet er jo, om miljørammen i det hele taget følger nogen af de strategier, som vi inden for udviklingspolitikken har gået og snakket om. Rigsrevisionen beskriver, hvordan Danced og Danida bruger de samme projekttyper, men tilsyneladende uden koordinering.
Line Barfod (EL), 2006-02-10:
Det er jo hele spørgsmålet om den her store udligningsreform, hvor jeg så ikke har nået at se det nærmere indhold af det forlig, der er indgået, men hvor jeg kan være dybt bekymret for, at der bliver meget store kommunale forskelle på, hvad man har råd til, og dermed store forskelle for borgerne, afhængigt af om de bor i en rig kommune, der har råd til at vurdere kvalitet over pris, eller de bor i en fattig kommune, som er tvunget til primært at se på det billigste tilbud.
Katrine Robsøe (RV), 2024-02-23:
SF's ordfører gav også nogle meget fine eksempler på, hvordan vi rent faktisk kan sørge for at få hjulpet virksomhederne til, at det her bliver noget, også for særlig de små og mellemstore, der er håndgribeligt, noget, der er til at gå til, og det håber vi rigtig meget ministeren også vil være lydhør over for, altså hvis der er noget, vi rent faktisk kan gå ind og gøre fra den side af i endnu højere grad.
Peter Hansen-Nord (V), 2000-12-01:
Det er faktisk det, vi har været med til at sikre - ikke i hr. Søren Kolstrups tid, men noget før hr. Søren Kolstrups og min tid har netop partiet Venstre og Socialdemokratiet med flere andre partier jo været med til at sikre, at der ikke bare har været selvforsyning, som vi jo kom op på dér i starten af 1990'erne, i dag må vi erkende, at der er en produktion på
Pernille Rosenkrantz-Theil (EL), 2004-03-30:
Det er formentlig en fuldstændig rigtig betragtning, og det er formodentlig også fuldstændig korrekt, at muligheden for at lave selskaber kan betragtes som et supplement til den kommercialisering af dansk forskning, som skiftende regeringer med lige stor entusiasme ønsker.
René Skau Björnsson (S), 2011-03-18:
Når det er sagt, synes jeg også, det er vigtigt at slå fast, at de her forbedringer kun er et meget lille plaster på såret efter de store nedskæringer, som regeringen og Dansk Folkeparti trumfede igennem på handicapområdet med genopretningspakken lige før jul, hvor man indførte et loft over ydelsen for tabt arbejdsfortjeneste til familier, som passer deres barn med handicap hjemme.
Eva Kjer Hansen (V), 2007-02-20:
Vi har jo allerede med kommunalreformen over for de meget store institutioner stillet krav om, at der skal laves udviklingsplaner, men vi har jo også set eksempler på, at det åbenbart kniber med kulturen i mindre institutioner, og derfor synes jeg, der er god grund til nu at spørge kommuner og regioner om, hvordan de egentlig følger med i forholdene de forskellige steder.
Jacob Jensen (V), 2013-02-28:
Derfor kan man jo undre sig lidt over, at statsministeren vælger at kalde det klassisk socialdemokratisk politik at sænke selskabsskatten, når det, husker jeg, ikke er mere end 5-6 måneder siden, at finansministeren talte om, at en sænkelse af selskabsskatten ikke var på regeringens dagsorden.
Anders Samuelsen (RV), 2002-11-15:
Regeringen mener måske, at den har fundet pengene, men vi har i hvert fald ikke. I det omfang vi i Det Radikale Venstre finder penge, vil vi bruge dem til generelt at sætte skatten ned på arbejde, og vi har lagt et forslag frem om, hvordan man kan gøre det.
Jonas Dahl (SF), 2011-02-11:
Det, der er det afgørende, er, at vi får et akutberedskab, som rent faktisk samler disse borgere op og giver dem den bedst mulige behandling til at starte med og sikrer, at de borgere, som har behov for den hurtige og afgørende behandling, også af en læge, får den tilstrækkelig tidligt.
Thomas Krog (SF), 2006-01-17:
Spørgsmålet var: Er det egentlige problem ikke, at de lærere, som rent faktisk er ude i folkeskolen, som jeg er helt enig med hr. Kim Mortensen i gør et fremragende stykke arbejde, ikke har de nødvendige ressourcer til at få både bunden og toppen og alle os ganske almindelige med, når der sidder 28 elever i en klasse med én lærer?
Mette Frederiksen (S), 2020-11-10:
Altså, vores eneste interesse i den her sag er at føre Danmark godt igennem den globale pandemi, også selv om det kræver nogle voldsomt svære beslutninger – aktuelt i forhold til minkavlerne, hvad jeg beklager dybt og inderligt, men ikke desto mindre vedstår er nødvendigt.
Charlotte Broman Mølbæk (SF), 2022-03-16:
Hvis man kigger på regeringens egne udspil, ser man, at regeringen i virkeligheden også selv adresserer de mistrivselsproblemer, der er blandt unge, men det, man lægger op til, er i virkeligheden en mere rigid regelstyring, når det gælder børn og unge, altså primært unges, forhåbentlig ikke børns, brug af tobak og alkohol.
Kamal Qureshi (SF), 2003-05-06:
Men tingenes tilstand er jo nu sådan, at ministeren må svare på de spørgsmål, der bliver stillet af Folketinget, selv om der kan være et andet møde i byen, der må vente. Jeg vil egentlig gerne bede ministeren om at forholde sig til det, som ministerens egne partifæller siger.
Peter Christensen (V), 2012-05-08:
Med åbne øjne sættes der tal på, hvad det er, det offentlige forbrug må være år for år, og der bygges incitamenter op, der sikrer, at rammerne også bliver overholdt, og det overvåges løbende, at vi ikke bryder det loft, vi har sat for den kommunale, regionale og statslige økonomi.
Jeppe Kofod (S), 2022-04-08:
Så der er det så vigtigt, at EU og NATO arbejder sammen, og det er faktisk derfor, at jeg refererede til mit møde i går, hvor EU deltager som en helt naturlig del sammen med NATO's udenrigsministre, i forhold til hvordan vi kan styrke sikkerheden i lyset af Ruslands invasionskrig mod Ukraine.
Özlem Sara Cekic (SF), 2009-11-19:
Der er 5.000 i Danmark, der lider af anoreksi, og tal viser, at der efter 10 år med lidelsen er 7 pct., der dør, og at dødeligheden efter 20-30 år er helt oppe på 18 pct. Det, vi skal diskutere i dag, er lidelsen i forhold til modebranchen, hvor en lille gruppe af de her unge, som selv er i modebranchen, bliver påvirket af de her idealer og efterfølgende har en afsmittende effekt på alle de andre unge, der sidder og kigger på de her meget tynde modeller.
Troels Lund Poulsen (V), 2016-04-28:
Derudover findes Institut for Menneskerettigheder, der siden 2003 som led i Danmarks gennemførelse af EU's diskriminationsdirektiv er udpeget til at være nationalt ligebehandlingsorgan i forhold til race og etnisk oprindelse, og de yder også bistand til folk udsat for diskrimination.
Karsten Lauritzen (V), 2009-04-15:
Jeg henholder mig til, at vi nu afventer den undersøgelse, der kommer fra Justitsministeriet, så vi får klargjort, hvad der er op og ned i den her sag, og så er jeg overbevist om, at også de spørgsmål, som hr. Per Clausen har, bliver besvaret til alles tilfredshed.
Ellen Trane Nørby (V), 2009-05-04:
Hvis vi tager ulighed i sundhed, som var et af punkterne, så er det jo sådan, at det er den nuværende regering, der har indført, at alle har mulighed for at komme på et privathospital, såfremt det offentlige ikke kan leve op til behandlingsgarantien - tidligere var det jo sådan, at det kun var pengepungens størrelse, der afgjorde, om man havde mulighed for at få behandling i det private system - og det er da netop at sikre, at alle er lige i sundhedssystemet.